Hamann forlater Newcastle
ARTIKKELEN ER OVER 20 ÅR GAMMEL WEST HAM er favoritter til å sikre seg Hearts-forsvareren Paul Ritchie etter at Rangers trakk seg ut av budrunden fredag. Etter at Hearts avviste Rangers bud på 12,5 millioner kroner ønsket ikke Glasgow-klubben å høyne budet. West Ham skal være villig til å gi nærmere 20 millioner kroner for 23-åringen, og manager Harry Redknapp håper dette skal være nok til få Ritchie til Upton Park. London-klubben har lenge vært linket til Rangers-stopperen Colin Hendry. Men prisen for 33-åringene ligger på drøyt 35 millioner kroner, så Redknapp vil nok trolig gå for et yngre og billigere alternativ. NEWCASTLE er nå innforstått med at de vil miste Dietmar Hamann. Hamann selv hevder at han fikk lov av klubben til å forlate Tyneside for flere uker siden, men Newcastle har hele tiden benektet dette. Men nå skal klubben ha innsett at det ikke blir mulig å holde på ham, og er klar for å selge ham til en ikke-engelsk klubb. Magpies solgte i torsdag den greske midtbanespilleren George Georgiadis til Kjetil Osvolds gamle klubb PAOK. Grekeren gikk for 12 millioner kroner. EVERTON er på utkikk etter en erstatter for Olivier Dacourt som gikk til Lens forrige uke. Liverpool-klubben har festet blikket på Boltons danske midtbanespilleren Per Frandsen som ventes å ha en pris på snaut 20 millioner kroner. Sunderlands transferlistede midtbanespiller Lee Clark skal også være i klubbens søkelys. Clark har en pris på ca. 50 millioner kroner. MIDDLESBROUGH har en thailandsk spiller på prøve. Kiattisak Senamuang (23) ble oppdaget under klubbens Asia-turne for tre år siden, og skal forsøke å spille seg til kontrakt i Nord-England.
Dietmar Hamann får nå lov til å forlate Newcastle, mens Everton er på utkikk etter ny midtbanespiller.